Далей начальнік участка распавядае аб тым, што ў вёсках Станькаўскай воласці сяляне самавольна захоплівалі пашу з-за яе недахопу ў сялян. Усе занятыя сялянамі пашы амаль ніякіх даходаў маёнтку Станькава не даюць, а вось штрафы, прысуджаныя сялянам па суду, могуць даць даход, якога маёнтак не меў. Некаторыя сяляне вёсак прыходзілі да высновы аб неабходнасці куплі гэтых спрэчных участкаў. Сяляне дастаткова вялікай в.Петкавічы так ужо дамовіліся. Але шэраг фармальнасцей, пачынаючы з перамоў з Гофманам, які мала даступны, і канчаючы разглядам справы ў сенаце, бо нашчадкі графа Караля Эмерыкавіча Чапскага яшчэ малалетнія, чакаюць вырашэння спраў у дзяржаўнай палаце (расійскім сенаце. — А. В.), спынілі пакуль добрае пачынанне.